Къэбэрдей-Балъкъэрым и тхыдэ напэкIуэцIхэр
«Кабардинка» ансамблым и къэфапIэ Курзалым щэбэт кIуам щекIуэкIащ хабзэ хъуауэ гъэ къэскIэ къызэрагъэпэщ, «Къэбэрдей-Балъкъэрым и тхыдэ напэкIуэцIхэр» зыфIаща, гъунэгъу щIыналъэхэм хуаIэ пыщIэныгъэхэр гъэбыдэным хуэгъэза фестивалыр.
А Iуэхугъуэм хэтыну кърагъэблэгъат Осетие Ищхъэрэ — Алание Республикэм и Мэздэгу щIыналъэм къикIа хьэщIэхэр. КъБР-м и лъэпкъ музейм зыщрагъэплъыхьа нэужь, ахэр Курзалым и щIыхьэпIэм деж джэгукIэ щрагъэблэгъащ.
ГуфIэгъуэ зэхыхьэр къызэIуихащ КъБР-м граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и министрым и къалэнхэр зыгъэзащIэ КIурашын Анзор. Ар къыщыпсалъэм къыхигъэщащ зэгъунэгъу лъэпкъитIым щыщхэр иджы япэу зэхуэзэу зэрыармырар, абы лъабжьэ куу зэриIэр. КIурашыным жиIащ пандемие къекIуэкIым и зэранкIэ нэхъ зыубгъуауэ мы Iуэхугъуэ дахэр зэрырамыгъэкIуэкIыфыр. «Мэздэгу щIыналъэм къикIа ди лъэпкъэгъухэми ди къуэш осетинхэми мы Iуэхугъуэ щхьэпэр къызэрыддэфIыгъам папщIэ фIыщIэ фхузощI. Си гуапэщ дяпэкIи дызэдэлажьэмэ», - къыхигъэщащ абы.
Лъэпкъ зэпыщIэныгъэхэр гъэбыдэным хэлъхьэныгъэ зэрыхуащIым папщIэ, Осетие Ищхъэрэ — Аланием къикIа хьэщIэхэр щIыхь тхылъхэмкIэ Министрым ягъэпэжащ.
Осетие Ищхъэрэм граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и министрым и къалэнхэр зыгъэзащIэ Цуциев Аслъэн къыхигъэщащ Налшык сыт щыгъуи фIэфIу къызэрыкIуэр икIи абы щыпсэу цIыхухэм и гуапэу зэрахуэзэр. «Дэ ди зэхуакум тхыдэ мыхьэнэ зиIэ зэпыщIэныгъэ дэлъщ. А зэпыщIэныгъэр щIэгъэбыдащ ди щэнхабзэ дахэхэмкIэ, нэмыскIэ, хабзэкIэ. Абы и щыхьэтщ ди республикитIым я Iэтащхьэхэм зэдэлэжьэну зэращIылIа зэгурыIуэныгъэри. Дэ ди лъэныкъуэкIи тхузэфIэкI къэдгъэнэнкъым», - жиIащ Цуциевым.
- Гугъущ къэпхутэжыну зэгъунэгъу лъэпкъитIым я зэныбжьэгъугъэр къыщежьауэ щытар. Осетинхэмрэ адыгэхэмрэ сыт хуэдэ Iуэху дахэри здаIэту, гуапэу зэIущIэхэу къокIуэкI. Сыту гуапэ ди щIыналъэм мин бжыгъэм нэблагъэ осетинхэр зэрыщыпсэур. Абы ди къуэпсхэр нэхъри быдэ ещI, ар дэ дяпэкIи зэредгъэфIэкIуэнум шэч хэлъкъым, – жиIащ Дунейпсо Адыгэ Хасэм и тхьэмадэ Сэхъурокъуэ Хьэутий.
АдэкIэ зэIущIэм къыщыпсэлъащ Мэздэгу щIыналъэм и администрацэм и унафэщI Яровой Олег. «Мэздэгу адыгэхэр ди щIыналъэм я пщIэ, я нэмыс яIыгъыжу, Осетие Ищхъэрэм щопсэу. Ди щIыналъэм зиужьынми хэлъхьэныгъэшхуэ хуащIащ», - тжиIащ абы.
«Мэздэгу адыгэхэм я зэгухьэныгъэм» и унафэщI Фэкъу Руслан къезыгъэблэгъахэм, фестивалыр къызэзыгъэпэщахэм фIыщIэ яхуищIащ. «Гуапэщ фи зэхытыкIэ дахэм укъыхэплъэну», - жиIащ абы.
Пшыхьыр ягъэдэхащ «Кабардинка» къэрал академическэ ансамблым и къэфакIуэхэм, КъБР-м, КъШР-м, АР-м щIыхь зиIэ я артисткээ Тхьэгъэлэдж Светланэ, КъБР-м щIыхь зиIэ и артистхэу Шал Хъусенрэ Бэч Азэмэтрэ.
ГуфIэгъуэ зэхыхьэм иужькIэ, «Кабардинкм»-м хэтхэм къэфэкIэм ехьэлIа мастер-класс хьэщIэхэм къыхузэрагъэпэщащ.
 
НафIэдз Мухьэмэд.
